ໃນລາຍການພິເສດຂອງສື່ເອເລັກໂຕນິກ, ສຳນັກຂ່າວສານແຫ່ງລັດກູບາ (ACN) ໄດ້ລົງບົດຂຽນ: “ຫວຽດນາມ - ກູບາ, ເພື່ອນມິດກັນໃນໄລຍະ 6 ທົດສະວັດ”, ໃນນັ້ນໄດ້ຫວນຄືນບັນດາຫຼັກໝາຍປະຫວັດສາດໃນການພົວພັນສອງປະເທດກໍ່ຄືການຍ້ອງຍໍສັນລະເສີນນ້ຳໃຈສາມັກຄີ ແລະ ອ້າຍນ້ອງທີ່ສະໜິດຕິດພັນລະຫວ່າງສອງປະເທດ.
ບົດຂຽນໄດ້ເນັ້ນໜັກວ່ານັບແຕ່ເວລາສອງປະເທດສ້າງຕັ້ງການພົວພັນທາງການທູດໃນວັນທີ 2 ທັນວາ 1960, ກູບາ ແລະຫວຽດນາມ ໄດ້ເລີ່ມການພົວພັນສອງຝ່າຍທີ່ພິເສດດ້ວຍການສະໜັບສະໜູນແບບບໍ່ມີເງື່ອນໄຂ ແລະຄວາມໄວ້ເນື້ອເຊື່ອໃຈຢ່າງເລິກເຊິ່ງເຊິ່ງກັນ ແລະກັນ.
ໃນຕະຫຼອດໄລຍະ 6 ທົດສະວັດທີ່ຜ່ານມາ, ການພົວພັນລະຫວ່າງຫວຽດນາມ - ກູບາ ໂດຍປະທານ ໂຮ່ຈີມິນ ແລະປະມຸກລັດ Fidel Castro Ruz ສ້າງຕັ້ງຂຶ້ນ, ນັບມື້ນັບສະໜິດແໜ້ນ, ໝັ້ນແກ່ນກ່ວາອີກ ໂດຍຜ່ານການນຳລຸ້ນຕ່າງ.
ບົດຂຽນໄດ້ຢັ້ງຢືນນ້ຳໃຈສາມັກຄີລະຫວ່າງຫວຽດນາມ - ກູບາ, ເມື່ອປະເຊີນໜ້າກັບບັນດາສະພາບການຫຍຸ້ງຍາກກໍ່ຍິ່ງສະແດງໃຫ້ເຫັນບັນດາຈຸດທີ່ເປັນເອກະລັກຂອງການພົວພັນປະເທດອ້າຍນ້ອງຢ່າງຈະແຈ້ງກ່ວາອີກ.
ພາຍຫຼັງເຮືອບິນຂອງທ່ານປະທານປະເທດຫງວຽນຊວັນຟຸກລົງຈອດຢູ່ສະໜາມບິນ Jose Marti ຢູ່ ນະຄອນຫຼວງ, ທຸກການເຄື່ອນໄຫວຂອງທ່ານປະທານປະເທດ ແລະຄະນະຜູ້ແທນຂັ້ນສູງຫວຽດນາມ, ວົງການນັກຂ່າວລ້ວນແຕ່ໄດ້ລົງຂ່າວເປັນທາງການຢ່າງລະອຽດ ແລະເປັນຈຳນວນຫຼາຍ.
ໜັງສືພິມ Granma, ອົງການກະບອກສຽງທາງການຂອງພັກກອມມູນິດກູບາ, ໄດ້ລົງບົດຂຽນທີ່ມີຫົວຂໍ້ວ່າ “ກູບາ ແລະຫວຽດນາມ: ນ້ຳໃຈມິດຕະພາບທີ່ຍືນຍົງຄົງຕົວໃນທຸກສະພາບການ” ເພື່ອວາດພາບກ່ຽວກັບການພົບປະລະຫວ່າງທ່ານປະທານປະເທດ ຫງວຽນຊວັນຟຸກ ແລະທ່ານນາຍົກລັດຖະມົນຕີກູບາ Manuel Marrero, ໃນນັ້ນທ່ານນາຍົກລັດຖະມົນຕີ ກູບາ ໄດ້ເນັ້ນໜັກເຖິງເລື່ອງທ່ານປະທານປະເທດ ຫງວຽນຊວັນຟຸກ ແລະຄະນະຜູ້ແທນຂັ້ນສູງຫວຽດນາມ ໄປຍັງກູບາໃນຈຸດເວລານີ້ ໄດ້ຢັ້ງຢືນຄືນໃໝ່ນ້ຳໃຈມິດຕະພາບອັນເລິກເຊິ່ງ ລະຫວ່າງ ບັນດາຊາດຫວຽດນາມ ແລະກູບາ.
ພິເສດ, ຊ່ອງໂທລະພາບ Canal Caribe ຂອງກູບາໄດ້ອອກອາກາດລາຍການພິເສດໃນວັນທີ 19 ກັນຍາໂດຍລົງຂ່າວໂດຍກົງກ່ຽວກັບບັນດາການເຄື່ອນໄຫວຢ່າງເປັນທາງການຂອງທ່ານປະທານປະເທດ ຫງວຽນຊວັນຟຸກ ໃນຊຸມວັນເຮັດວຽກນີ້, ແຕ່ໄປຄຽງຄູ່ກັນນັ້ນແມ່ນສົມທົບກັບບັນດາບົດສາລະຄະດີກ່ຽວກັບການພົວພັນປະຫວັດສາດລະຫວ່າງສອງລັດກໍ່ຄືການສຳພາດ ທ່ານເອກອັກຄະລັດຖະທູດຫວຽດນາມ ປະຈຳ ກູບາ ເລແທັງຕຸງ ກ່ຽວກັບການຢ້ຽມຢາມຂອງທ່ານປະທານປະເທດຫວຽດນາມ ຫງວຽນຊວັນຟຸກ ໃນໂອກາດນີ້.
ນອກຈາກນັ້ນບັນດາໜັງສືພິມປະຈຳວັນ, ສື່ເອເລັກໂຕນິກຢ່າງເປັນທາງການ ແລະບັນດາຊ່ອງອອກະຈາຍສຽງ ແລະໂທລະພາບຕ່າງໆຂອງກູບາກໍ່ພ້ອມກັນລົງບັນດາຂ່າວ ແລະສະລະຄະດີກ່ຽວກັບການຢ້ຽມຢາມກູບາຂອງທ່ານປະທານປະເທດຫວຽດນາມ ຫງວຽນຊວັນຟຸກ.
ບຸນຄົງ